Musiekvideo: Pieter Koen, Tarryn Lamb stof bekende lied afDie gewilde sanger en televisieaanbieder Pieter Koen, en die voormalige Blackbyrd-sangeres Tarryn Lamb het pas hulle duetweergawe van Diana Ross se “When you tell me that you love me” uitgereik. Lamb het die Afrikaanse musiekbedryf met haar eerste solo-enkelsnit, “Mal oor jou”, oorrompel wat in 2018 bekendgestel is. Daarna het nog treffers gevolg, waaronder “Vier woorde” en “Mag ek dan by jou”. Sy keer ook eersdaags terug as mentor van die sangkompetisie Die Kontrak 2 wat op e.tv uitgesaai sal word. “Die lied roep soveel herinneringe op. Een daarvan is toe ek op hoërskool was en my ma my aangemoedig het om dit by my skool se jaarlikse verskeidenheidskonsert te sing. “Dit is ŉ voorreg om jare later hierdie liedjie saam met een van ons land se gunstelingkunstenaars te kon opneem,” sê Lamb. Aanhangers sal Koen onthou vir sy treffer “Skud jou biscuit” wat in 2004 die lig gesien het. Daarna het hy ook diep in kykers se harte gekruip as aanbieder van die Afrikaanse musiekprogram Jukebox en kykNET se joernaalprogram Kwêla. Koen se weergawe van “When you tell me that you love me” verskyn op sy jongste album, Timeless. Dit is sy negende album en hy vier vanjaar ook 25 jaar in die musiekbedryf. Volgens Koen wou hy met Timeless ŉ ander sy van hom wys en daarom het hy van sy gunstelingliedjies verwerk en opgeneem. Danny Smoke, bekend vir treffers soos “Gaan ons inlê” en “Jou lippe”, het Koen en Lamb se weergawe van “When you tell me that you love me” vervaardig. Die lied spog ook met ŉ splinternuwe liriekvideo wat saam met die enkelsnit bekendgestel is. “When you tell me that you love me” is op alle musiekstromingsdienste beskikbaar. Kyk hier na die musiekvideo: